**§ 1 NAVN, FORMÅL OG HJEMSTED**

**Stk. 1.**

Organisationen Sharing International er en privat, frivillig, humanitær og social organisation, som blev stiftet den 18. december 2012. Organisationens formål er (1) at fremme integrationen af de indvandrere / flygtninge i Danmark via forskellige business og sociale netværksaktiviteter (2) at hjælpe, direkte og indirekte de dårligst stillede enlige mødre og disses børn samt unge i udviklingslande (begyndende med fokus på Asien) til et bedre liv med uddannelse, job og selvforsørgelse og dermed sikre en bedre fremtid for dem. Sharing International er partipolitisk neutral.

**Stk. 2.**

Sharing Internationals logo må til enhver tid kun anvendes efter godkendelse af bestyrelsen.

**Stk. 3.**

Sharing Internationals hjemsted er Aalborg, Danmark.

**§ 2 MEDLEMMER**

**Stk. 1.**

Enkeltpersoner, organisationer, foreninger og firmaer, der har hjemsted i Danmark og som ønsker at fremme Sharing Internationals formål kan optages som betalende personlige eller kollektive medlemmer. Organisationer, foreninger eller firmaer optages med personligt medlem med én samlet stemme for organisationen, foreningen eller firmaet. Enkeltpersoner som har hjemme i Danmark har også hver én stemme ved generalforsamlingen. Man optages som medlem, når man har betalt kontingent.

Enkeltpersoner, organisationer, foreninger og firmaer, der har hjemsted uden for Danmark og som ønsker at fremme Sharing Internationals formål kan optages som betalende støttemedlemmer. Som støttemedlem uden for Danmark har man ikke stemmeret ved generalforsamlingen. Man optages som støttemedlem, når man har betalt kontingent.

**Stk. 2.**

Bestyrelsen kan efter ansøgning træffe beslutning om optagelse af personlige medlemmer efter kriterier i § 2, stk. 1

**Stk. 3.**   
Hvis et medlem er i restance i et halvt år streges vedkommende automatisk af medlemslisten, men kan til enhver tid melde sig ind på ny.

**Stk. 4.**

Udmeldelse af Sharing International skal ske skriftligt til Sharing Internationals bestyrelse inden udgangen af oktober med virkning for det kommende kalenderår.

**§ 3 OPTAGELSESBETINGELSER OG EKSKLUSION   
   
Stk. 1.**

Som udgangspunkt kan alle blive medlem af Sharing International medmindre de har en baggrund eller en overbevisning, som strider imod det, som organisationen kæmper for.

**Stk. 2.**   
Sharing Internationals bestyrelse har mulighed for at ekskludere medlemmer, der modarbejder dens formål og vedtægter eller ikke betaler det årlige kontingent. Beslutningen om eksklusion træffes af bestyrelsen. Den eller de ekskluderede har efterfølgende ret til at få eksklusionen behandlet på den førstkommende generalforsamling.

**Stk. 3.**   
Ekskluderede medlemmer kan få beslutningen om eksklusion prøvet på den førstkommende generalforsamling. Omstødning af bestyrelsens beslutning om eksklusion, kræver mindst 2/3 flertal blandt de fremmødte stemmeberettigede medlemmer.

**§ 4 GENERALFORSAMLING**

**Stk. 1.**   
Generalforsamlingen er Sharing Internationals øverste myndighed.

**Stk. 2.**   
Der afholdes ordinær generalforsamling én gang om året i marts.

**Stk. 3.**   
Medlemmerne skal indkaldes minimum 30 dage før via e-mail til organisationens medlemmer. Bestyrelsens eventuelle forslag til vedtægtsændringer skal udsendes sammen med  
indkaldelsen.

**Stk. 4.**   
Forslag, der ønskes behandlet på generalforsamlingen, skal være bestyrelsen skriftligt i hænde senest 2 uger før generalforsamlingens afholdelse.

**Stk. 5.**   
Forslag fremsendt rettidigt under pkt. 4, vil blive offentliggjort på hjemmesiden 1 uge inden   
generalforsamlingen.

**Stk. 6.**   
Medlemmer som ikke er i restance med betaling af kontingent og som samtidig har en anciennitet på tre måneder må stemme ved generalforsamlingen, men stemmeberettigede kan kun stemme ved fremmøde.

**Stk. 7.**   
For at kunne stille op til bestyrelsen, skal man have været medlem af Sharing International i et år.

**Stk. 8.**   
Generalforsamlingen træffer beslutning ved almindeligt stemmeflertal blandt de fremmødte medlemmer, der har betalt kontingent. Vedtægtsændringer kræver dog 3/4 flertal.

**Stk. 9.**   
Skriftlig afstemning skal foretages, når blot ét stemmeberettiget medlem forlanger det.

**Stk. 10.**   
Som minimum skal disse punkter på generalforsamlingens dagsorden:

1. Valg af dirigent.
2. Valg af referent.
3. Formandens/bestyrelsens beretning.
4. Fremlæggelse/godkendelse af regnskab.
5. Fastsættelse af kontingent.
6. Valg

1. Bestyrelse:

* 1. formand vælges blandt Sharing Internationals medlemmer for 2 år
  2. 6 bestyrelsesmedlemmer vælges blandt Sharing Internationals medlemmer for 2 år

2. Valg af 2 suppleanter blandt Sharing Internationals medlemmer for 1 år

3. En revisor vælges – revisoren kan vælges blandt medlemmer eller ikke-medlemmer, men må ikke være et bestyrelsesmedlem.

1. Indkomne forslag.
2. Eventuelt.

**Stk. 11.**   
Referatet af generalforsamlingen godkendes af bestyrelsen.

**Stk. 12.**   
Det tilstræbes, at repræsentanter fra de største projekter er repræsenteret i bestyrelsen.

**Stk. 13.**   
Bestyrelsen udpeger selv rollerne som næstformand, kasserer og sekretær. Dette sker i praksis på et konstituerende bestyrelsesmøde, som holdes i forlængelse af en generalforsamling hvor der har været valg til bestyrelsen. Konstitueringen kan senere ændres ved et bestyrelsesmøde.

**§ 5 EKSTRAORDINÆR GENERALFORSAMLING**

**Stk. 1.**En ekstraordinær generalforsamling kan til enhver tid indkaldes af bestyrelsen, hvis 3 bestyrelsesmedlemmer ønsker det, men den kan også indkaldes af 1/5 af Sharing Internationals medlemmer i forening. Der skal begæres skriftligt om den ekstraordinære generalforsamling og det skal ske med en motiveret dagsorden.

**Stk. 2.**   
Den ekstraordinære generalforsamling afholdes tidligst 3 uger og senest 5 uger efter at være fremsat over for bestyrelsen.   
  
**Stk. 3.** Indkaldelsen til ekstraordinær generalforsamling skal ske minimum 30 dage før via e-mail til alle organisationens medlemmer. Indkaldelsen skal indeholde dagsorden med minimum punkterne:

1. Valg af dirigent

2. Valg af referent

3. Indkomne forslag

4. Eventuelt

**§ 6 BESTYRELSEN**

**Stk. 1.**   
Bestyrelsen mødes mindst 5 gange årligt.

**Stk. 2. Indsættelse af suppleant**

En af generalforsamlingen valgt suppleant kan indtræde som fuldgyldigt medlem i stedet for et valgt medlem såfremt:

* Det valgte medlem melder sig ud af foreningen
* Det valgte medlem tilkendegiver at det ønsker at forlade bestyrelsen
* At formanden godtgører at medlemmet er i varigt forfald

I praksis sker udskiftningen ved et bestyrelsesmøde, under punktet formandens orientering, og er gyldigt fra beslutningen er truffet. Hvis flere suppleanter er til rådighed tildeles pladsen af den siddende bestyrelse efter forhandling.

**Stk. 3.**   
Løbende nedsættes udvalg til varetagelse af organisationens aktiviteter, projekt-udvalg samt ad hoc udvalg. Disse udvalg mødes efter behov.

**Stk. 4.**Bestyrelsen kan uden varsel ændre i udvalgenes sammensætning.

**Stk. 5.**   
Bestyrelsens suppleanter opfordres til at indgå aktivt i bestyrelsesarbejdet og deltage i møderne, omend de ikke har mødepligt. Suppleanter har møderet til men ikke stemmeret på organisationens bestyrelsesmøder. Suppleanter får tilsendt indkaldelse til, dagsorden for og referat af bestyrelsesmøderne. I tilfælde af et bestyrelsesmedlems varige forfald indtræder 1. suppleanten i dennes sted i resten af det afgående medlems valgperiode.

**Stk. 6.**Bestyrelsen kan vælge at supplere med op til to eksterne bestyrelsesmedlemmer, som kan bidrage med nyttig viden til den eksisterende bestyrelse. Eksterne medlemmer af bestyrelsen har ikke stemmeret.

**§ 7 ROLLER OG OPGAVER**

Nærværende principielle opgaver er defineret for bestyrelsens roller:

|  |  |
| --- | --- |
| **Rolle:** | **Opgaver:** |
| **Formand** | Indkalder og leder bestyrelsens møder Indkalder generalforsamlingen  Foreningens talsmand i formelle forhold |
| **Næstformand** | Indtræder i formandens opgaver, såfremt denne er i forfald |
| **Kasserer** | Vedligeholder foreningens medlemsregister  Ansvarlig for foreningens bogføring Aflæggelse af foreningens regnskab |
| **Sekretær** | Udarbejder dagsorden for bestyrelsens møder  Udarbejder referater af bestyrelsens møder |

**Revisor:**Som generalforsamlingsvalgt revisor er det ens ansvar at fremlægge bemærkninger til årsregnskabet i form af en påtegning på regnskabet.

**§ 8 BESTYRELSENS ANSVAR**

**Stk. 1.**   
Bestyrelsen, der består af 7 medlemmer, leder Sharing International og er ansvarlig for organisationens drift i henhold til det af bestyrelsen vedtagne budget og den af generalforsamlingen godkendte beretning. Bestyrelsen er beslutningsdygtig, når mere end halvdelen af bestyrelsens medlemmer er til stede, dog skal enten formand eller næstformand være til stede. Beslutninger angående sager på dagsordenen afgøres ved almindeligt stemmeflertal. I tilfælde af afstemninger med stemmelighed er formandens stemme afgørende.

**Stk. 2.**Hvervet som bestyrelsesmedlem i Sharing International er ulønnet, dog kan formanden frikøbes /aflønnes svarende til max. halvtids arbejde.

**Stk. 3.**   
Bestyrelsen fastsætter selv sin forretningsorden og fører protokol over trufne beslutninger.

**§ 9 ØKONOMI & TEGNINGSRET**

**Stk. 1.**   
Sharing Internationals arbejde finansieres blandt andet af et medlemskontingent, der fastsættes på den årlige generalforsamling. Derudover finansieres Sharing International via ansøgte stats- og fondsmidler samt via donationer og arv.

**Stk. 2.**Organisationens regnskabsår følger kalenderåret. Ligeledes følger kontingentopkrævning kalenderåret.

**Stk. 3.**   
Det reviderede regnskab godkendes på generalforsamlingen.

**Stk. 4.**   
Organisationen tegnes udadtil ved underskrift af formanden. Ved udgifter over 25.000 kr. skal der underskrives af formanden og to bestyrelsesmedlemmer i forening. Et kvalificeret flertal af bestyrelsen kan meddele fuldmagt til bestyrelsesmedlemmer eller andre medlemmer til i forvejen fastlagte opgaver eller projekter.

**Stk. 5.**   
Sharing International forpligtes over for tredjemand ved underskrift af formand i forening med yderligere 2 ordinære medlemmer af bestyrelsen.

**Stk. 6.**   
Bestyrelsens medlemmer er ansvarlige for organisationens dispositioner i overensstemmelse med dansk retspraksis.

**§ 10 ÆNDRING AF VEDTÆGTER**

**Stk. 1.**   
Forslag til ændring af Sharing Internationals vedtægter skal udsendes sammen med indkaldelse og dagsorden senest 30 dage før generalforsamlingen.

**Stk. 2.**Bestyrelsen kan fremsætte egne forslag til vedtægtsændringer, som skal udsendes i overensstemmelse med §9, stk. 1.

**Stk. 3.**   
Forslag fra medlemmer til vedtægtsændringer skal derfor være bestyrelsen i hænde senest i januar måned.

**Stk. 4.**   
Til ændring af vedtægten kræves, at mindst 3/4 af de fremmødte medlemmer stemmer for forslaget.

**§ 11 Organisationens opløsning**

**Stk. 1.**   
Organisationen opløses når dette vedtages med 3/4 flertal blandt de fremmødte stemmeberettigede medlemmer på 2 på hinanden følgende generalforsamlinger.

**Stk. 2.**   
Organisationens midler benyttes ved opløsning til fordel for enlige mødre og disses børn samt unge i Asien.

**Stk. 3.**Forslag om nedlæggelse indsendes efter reglerne for vedtægtsændringer i Sharing International.

|  |  |
| --- | --- |
| **Dato:** 19. december 2012  **Formand for bestyrelsen:**  **Bestyrelsesmedlem:**    **Bestyrelsesmedlem:** | **Cao Thanh Hà**    **Ditte Cathrine Valsted Carlsen**  **Andy Juel Skovby Madsen** |